text: Machu Pikchupas, Saqsay Wamanpas, P'isaqpas, Tipunpas, Ullantay Tampupas, huk ñawpa llaqtakunapas, ¿imaraykutaq mana mayu patakunapichu pirqakurqan? Inkakunapas, chay llamk'aykuna rurachiqkunaqa manaña INGENIERO kaspapas allin umayuq ari karqanku. Paykunaqa manam pampakunapipas, wayq'ukunapi'pas wasitaqa rurarqankuchu, ¿Imaraykutaq chayri? Paykunaqa kay Pacha Mamanchikwan uywanakuyta yachapurqanku ari; manataqmi urqukunatapas, rit'ikunatapas waqllichirqankuchu; quritaña, qullqitaña munaspapas makinkuwan, kallpankuwan taqmaspam qhuyakunapipas llamk'arqanku. Chaykunaqa allin umayuq, allin yuyayniyuq kaymi, ¿Manachu chayhina kawsaykunaman kutisunchikman? ¿Imarayku? Chay ñawpa rurakunaqa Piki Llaqtapiña tiyaspapas manam kunan qhipa Universidadkunamanchu rirqanku, paykunaqa kay pachata, ñawpa pachata qhawarikuspam (ñawinchaspam nisunchikman aswan allin) imallatapas rurarqanku, Chayqa kikin kawsaypi ari imatapas yacharqanku. Kunan qhipa yachayninchikkunapas, yachachiwasqanchikkunapas manam chaninchu, manam allinchu, yanqapaqmi; chayraykutaqmi yachachiyninchikkunapas, llapan kay Perú Mama llaqtapi kamachinakuyninchikpas, Mama Kamachikuyninchikpas t'ikrakunanmi; chaytam rurananchik; musuq kawsayta, sumaq kawsayta, allin kawsayta maskananchik. Pacha Mamanchikqa PHIÑAKUSPAM parawanpas, unuwanpas hasut'iwanchik, ¿icha mana WANAQCHU kanchik? ¿Imapaqtaq Historia del Perú, Historia Universal chaykunatari ñawincharqanchik? Inkakunapas, huk ñawpa runakunapas yachaysapa kaspam urqu patakunapipas, qhatakunapipas wasita rurakurqanku, kaqtaq chakratapas pata patakunapi, urqu qhatakunapi; ¿imaraykutaq pampakunapiri mana? Pampakunantapas, wayq'ukunantapas unu mamanchik ari purinpas, phiñarikuspaqa phawanpas. Ingeniero agrícolakunari, ¿imaraykutaq pata patakunapi mana imallatapas ruruchiyta atinkuchu? Samarispa, Arí achka runam chakrantapas, wasinkunatapas chinkachinku; paykunataqa Mama Llaqtanchikpa qullqinwan, kaqninkunawan yanapasunchik, ichaqa manaña unup apasqanpichu, aswanpas Inkakunahina, paykunaqa urqu patakunapi wasiyuq kachunku, chaytaqa ñuqanchikpas yanapasunchik. Kunanmanta kayniqmanqa Arquitectokunapas, Municipiokunapas amaña ari licenciata quchunchu pampakunapi wasi ruranapaq; agronomokunapas qhatakunapi chakrataqa rurachichin, ¿pitaq wayq'ukunapi wasita ruraychik nispari kamachikurqan? Chaymi huchayuq; hatun huchayuqkunaqa llamk'ayninwan waqllisqakunata kutichichun. ¿Chayllachu kanman kay tukuy parananpaq? Runaqa hatun huchayuqmi kanchik, kay Pacha Mamanchikta ari phiñachinchik, huk simipiqa anchatapuni waqllichinchik; chayraykutaqmi Pacha Mamaqa phiñakun. Chayqa qhawarikusunchik ari, amataq sinchitaqa huchakusunchikchu, Pacha Mamanchikwanqa ama pukllasunchikchu, ¡paqtataq!